Este artigo trata sobre o xénero *Caiman*. Para información sobre a subfamilia (os caimáns) véxase: Caimaninos.

| *Caiman* |
| --- |
| *Caiman yacare* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Reptilia |
| Orde: | Crocodilia |
| Familia: | Alligatoridae |
| Subfamilia: | Caimaninae |
| Xénero: | ***Caiman***Spix, 1825 |

 |
| Especie tipo |
| *Caiman fissipes*Spix, 1825 |
| Subgrupos |
| Ver texto. |
| Sinonimia |
| * *Jacaretinga* Spix, 1825
* *Champsa* Wagler, 1830
* *Jacare* Gray, 1844
 |

***Caiman*** é un xénero de réptiles crocodilianos pertencentes á subfamilia Caimaninae. Todas as especies da subfamilia (que consta de tres xéneros) reciben o nome común de caimáns. No Brasil, onde abundan, reciben o nome de *jacarés* (pero en portugués tamén existe a palabra *caimão*). Viven en América Central e do Sur. Son crocodilianos de tamaño relativamente pequeno, que chegan a lonxitudes de só uns poucos metros (3 m os máis grandes) e pesos medios de 6 a 40 kg.

Características
---------------

As especies do xénero *Caiman* son similares aos aligátores en morfoloxía pero difiren en que teñen placas óseas chamadas osteodermos, enterrados nas capas internas da pel na parte inferior. As especies *C. latirostris* e *C. crocodilus* caracterízanse por ter unha crista ósea que cruza o nariz xusto baixo os ollos. O *C. yacare* é a especie máis grande do xénero, e alcanza unha lonxitude media de adultos de 2,5 a 3 m,, mentres que o *C. crocodilus* chega a de 2 a 2,5 m, con femias menores, e o *C. latirostris* é o menor do xénero, e xeralmente os machos miden de 1,8 e 2 m e as femias de 1,2 a 1,4 m.

Distribución e hábitat
----------------------

Este xénero está presente en Centroamérica e Suramérica. A especie *C. crocodilus* viven en Centroamérica e partes da metade norte de Suramérica a altitudes de ata 800 m. Encóntrase xeralmente en auga doce, pero tamén visita augas salobres de estuarios nalgunhas ocasións. Vive en diversos hábitats incluíndo zonas húmidas e ríos e regatos de correntes lentas. A especie *C. yacare* aparece na parte central e meridional de Suramérica, particularmente na rexión do Pantanal, a área húmida tropical máis extensa do mundo, que queda asolagada estacionalmente polo río Paraguai. A especie *C. latirostris* habita na parte central e leste de Suramérica, incluíndo o sueste do Brasil, Bolivia, Paraguai, o Uruguai e norte da Arxentina, nas cuncas dos ríos Paraná, Paraguai, Uruguai e São Francisco.

Comportamento
-------------

As especies do xénero *Caiman* pasan a maior parte do seu tempo tomando o sol sobre os bancos de barro ou en correntes de selvas lamacentas e solleiras. Na estación seca, poden acumularse en grandes cantidades deles en pozas a medida que as áreas que os rodean van secando. Poden moverse sobre a terra con certa rapidez, bufan cando os molestan, e os individuos novos poden inflarse antes de abrir a boca agresivamente. Xeralmente non atacan os humanos pero os animais domésticos corren perigo. Atrapan as súas presas e arrástranas baixo a auga para afogalas. Poden observar unha presa potencial, irse nadando, mergullarse e volver para atacar desde debaixo da auga a un paxaro flotante ou a un mamífero que foi beber. As crías de caimáns aliméntanse de crustáceos e moluscos mentres que os animais máis grandes se alimentan de anfibios, peixes, aves, mamíferos e réptiles.

Aniñan en moreas de vexetación e barro consolidados polas femias ao deitárense sobre eles. Entón cavan un burato e enterran nel unha ducia de ovos. Cando eclosionan, as crías usan o seu "dente de ovo" para romper a casca e saír. Parecen versións en miniatura dos seus pais, pero teñen fociños relativamente curtos e ollos máis grandes.

Taxonomía
---------

Hai tres especies vivas, conforme á seguinte distribución:

* Xénero *Caiman*
	+ *Caiman wannlangstoni*†
	+ *Caiman venezuelensis*†
	+ *Caiman yacare*
	+ *Caiman crocodilus*
		- *C. c. apaporiensis*
		- *C. c. fuscus*
	+ *Caiman lutescans*†
	+ *Caiman latirostris*

Notas
-----

1. ↑  Definicións no *Dicionario da Real Academia Galega* e no Portal das Palabras para *caimán*.
2. ↑  BUSCatermos caimán
3. ↑  Dicionário Priberam jacaré
4. 1 2 3  Burton, Maurice; Burton, Robert (2002). *International Wildlife Encyclopedia: Brown bear – cheetah*. Marshall Cavendish. pp. 358–360. ISBN 978-0-7614-7269-8.
5. ↑  Briton, Adam. "*Caiman yacare* (Daudin, 1802)". *Crocodilian species list*. Arquivado dende o orixinal o 04 de novembro de 2015. Consultado o 2015-09-09.
6. ↑  Briton, Adam. "*Caiman crocodilus* (Linnaeus, 1758)". *Crocodilian species list*. Arquivado dende o orixinal o 22 de outubro de 2015. Consultado o 2015-09-09.
7. ↑  Briton, Adam. "*Caiman latirostris* (Daudin, 1801)". *Crocodilian species list*. Consultado o 2015-09-09.
8. ↑  Terry, Kayla (2010). "*Caiman crocodilus*: Common caiman, spectacled caiman". *Animal Diversity Web*. University of Michigan. Consultado o 2015-09-08.
9. ↑  Smith, Roff (2013-07-01). "Yacare caiman: The Comeback Croc". *National Geographic*. Arquivado dende o orixinal o 31 de xullo de 2017. Consultado o 2015-09-08.
10. ↑  Verdade, Luciano M.; Larriera, Alejandro; Piña, Carlos I. "Broad-snouted Caiman: *Caiman latirostris*" (PDF). IUCN. Arquivado dende o orixinal (PDF) o 08 de marzo de 2016. Consultado o 2015-09-08.
11. ↑  Rodolfo Salas-Gismondi; John J. Flynn; Patrice Baby; Julia V. Tejada-Lara; Frank P. Wesselingh; Pierre-Olivier Antoine (2015). "A Miocene hyperdiverse crocodylian community reveals peculiar trophic dynamics in proto-Amazonian mega-wetlands". *Proceedings of the Royal Society B: Biological Sciences* **282** (1804): 20142490. PMC 4375856. PMID 25716785. doi:10.1098/rspb.2014.2490.
12. ↑  Costa Fortiera y Ascanio Daniel Rincón, Daniel (2012). "Pleistocene crocodylians from Venezuela, and the description of a new species of *Caiman*". *Quaternary International* **305**: 141–148. doi:10.1016/j.quaint.2012.03.018.